Gulleplið er sérstök viðurkenning til þess framhaldsskóla sem skarað hefur framúr í heilsueflingu á hverju skólaári . Fyrsti skólinn til að vinna til þessa viðurkenningar var Flensborgarskólinn í Hafnarfirði og í fyrra vann Verzlunarskóli Íslands . Alls bárust fimm umsóknir um Gulleplið í ár og var niðurstaða dómnefndar á vegum Embættis landlæknis að Fjölbrautaskóli Vesturlands Akranesi yrði fyrir valinu . Í tilkynningu frá Embætti landlæknis kemur fram að samkeppnin hafi verið mikil og greinilega margt aðdáunarvert og athyglisvert að gerast í þágu hollustu og heilsueflingar í framhaldsskólum landsins . „ Um leið og Fjölbrautaskóla Vesturlands er óskað hjartanlega til hamingju með þessa viðurkenningu er öðrum þátttakendum í Heilsueflandi framhaldsskóla verkefninu þakkað kærlega fyrir sitt framlag , “ segir í tilkynningu frá embættinu . Verðlaunaafhendingin mun fara fram mánudaginn 23. september kl. 9.45 í Fjölbrautaskóla Vesturlands . Þá mun Geir Gunnlaugsson landlæknir kynna Gulleplið og verkefnið Heilsueflandi framhaldsskóli og Illugi Gunnarsson mennta - og menningarmálaráðherra afhenda verðlaunagripinn sjálfan ásamt peningaverðlaunum frá ráðuneytinu .